AQUA ออกหุ้นกู้ 1 พันลบ.อายุ 2 ปี ชูดบ. 5.75% ขายรายใหญ่ 3-8 ธ.ค.นี้
AQUA ออกหุ้นกู้ 1 พันลบ.อายุ 2 ปี ชูดบ. 5.75% ขายรายใหญ่ 3-8 ธ.ค.นี้
27 พ.ย. 2563

ผู้สื่อข่าวรายงานว่า บริษัท อควา คอร์เปอเรชั่น จำกัด (มหาชน) หรือ AQUA ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้มีประกันของบริษัท ครั้งที่ 2/2563 มูลค่าไม่เกิน 1,000 ล้านบาทอายุ 2 ปี อัตราดอกเบี้ยคงที่ร้อยละ 5.75 ต่อปี ชำระดอกเบี้ยทุก 3 เดือนตลอดอายุหุ้นกู้ เสนอขายให้แก่ผู้ลงทุน และ/หรือผู้ลงทุนรายใหญ่ ระหว่างวันที่ 3-8 ธ.ค.63 โดยมีบล.เคทีบี (ประเทศไทย) บล.กรุงไทย ซีมิโก้ บล.คิงส์ฟอร์ด และ บล.ไอร่า เป็นผู้จัดการการจัดจำหน่ายหุ้นกู้
โดยบริษัท ทริสเรทติ้ง จำกัด จัดอันดับความน่าเชื่อถือของผู้ออกหุ้นกู้อยู่ที่ BBB- แนวโน้มอันดับเครดิต Stable เมื่อวันที่ 18 ส.ค.63
ทั้งนี้ บริษัทมีวัตถุประสงค์นำเงินที่ได้จากการเสนอขายหุ้นครั้งนี้ไปลงทุนในโครงการใหม่จำนวนประมาณ 600 ล้านบาท และลงทุนและปรับปรุงโครงการปัจจุบันจำนวนประมาณ 300 ล้านบาท และส่วนที่เหลือเพื่อใช้เป็นเงินทุนหมุนเวียนของบริษัท
 